Afrikaans: Hierdie artikel lewer verslag oor studenteprojekte van beperkte omvang wat in die finale jaar van Arbeidsterapie-opleiding aan die Universiteit van die Vrystaat onderneem word. ’n Aksieleer en -navorsingsbenadering is gevolg om die impak van hierdie projekte in ’n kliniese omgewing te ondersoek. ’n Boom-analogie van die volledige projek word gebruik om die studenteprojekte te beskryf. Hierdie beeld orden die ondervindings wat tot die samestelling van “vrugbare grond” en die toestande vir “optimale groei” bygedra het. Die impak van aksienavorsing op praktiese ondervinding word beskou as ’n eerste stap in die daarstelling van ’n navorsingskultuur onder voorgraadse studente in Arbeidsterapie en soortgelyke opleidingsomgewings.